Kleuterskooljuffrou gaan Tshwane-metropolisie dagvaar | Maroela Media
Kymie du Toit (28), wat glo deur lede van die Tshwane-metropolisie (TMPD) uit haar motor gepluk en met boeie in 'n gemerkte bussie gestop is, gaan die TMPD en polisie vir 'n minimum van R750 000 dagvaar.
Die kleuterskooljuffrou is in November glo ook deur Tshwane-metrobeamptes rondgestamp voor sy na 'n polisiestasie geneem is.
Vidette-Sigrid Roux, Du Toit se regsverteenwoordiger van Kotze en Roux Prokureurs, sê hulle is tans besig om 'n siviele eis teen die polisie en die TMPD in te stel nadat Du Toit onregmatig in hegtenis geneem, aangehou en hardhandig behandel is.
Roux sê hulle gaan ook van die TMPD eis vir die trauma wat Du Toit moes deurgaan toe hulle haar by die Lyttelton-polisiestasie met opset by 'n agterdeur uitgevat het en toe in geheim na die Sunnyside-polisiestasie geneem het.
"Terwyl hulle haar by die agterdeur uitgevat het, was hulle bewus van die feit dat Du Toit se ma voor by die stasie wag vir terugvoering oor of haar dogter op borgtog vrygelaat kan word," vertel Roux. 'n Speurder van die Lyttelton-polisiestasie het Du Toit toe weer 'n uur later by die Sunnyside-stasie gaan haal.
Roux sê hulle het beoog om teen die einde van hierdie week die Pretoriase hooggeregshof te nader om die dagvaarding uit te reik en dan na die balju te stuur vir betekening, maar weens die landwye afsondering wat pres. Cyril Ramaphosa Maandagaand aangekondig het, gaan dit eers uitgestel word.
Roux voer aan dat 'n formele kennisgewing van die dagvaarding reeds aan die polisie en die TMPD uitgestuur is. Die TMPD het op die kennisgewing geantwoord dat die saak na hul versekering verwys is. Die polisie het gevra dat daar met die spesifieke provinsie se kantoor gekorrespondeer moet word.
"Ek het toe weer aan beide die polisie en die TMPD geskryf en ontvangs erken op die versoeke, maar tot vandag toe nog niks weer gehoor nie."
AfriForum beplan intussen 'n omvattende veldtog teen die beweerde wangedrag en magsvergrype van sekere lede van die TMPD. 'n Datum vir die bekendstelling van die veldtog sal nog aangekondig word.
Maroela Media het vroeër berig Du Toit is die aand van 26 November omstreeks 23:25 by 'n vulstasie in Moreletapark deur TMPD-beamptes uit haar motor gepluk en rondgestamp voor hulle haar geboei en in 'n gemerkte metropolisie-bussie gestop het. Dit volg nadat sy vroeër die aand nie vir hulle wou aftrek toe hulle haar beduie het om te stop nie.
Omdat sy in die verlede al aangeval is deur skelms wat hulle as polisiebeamptes voorgedoen het, het sy eerder na by die naaste vulstasie, wat 'n verligte openbare plek is, gaan stilhou.
Nou waar om net gaan vir R750K? dis vreeslik wat hulle aan jou gedoen het….en gaan hulle daar mee wegkom?
Dis reg, looi hulle wat dink hulle het die mag
Mooi so! Moenie dat hulle wegkom daarmee. Wat gebeur het is totaal en al onaanvaarnaar. As jy dit net daar laat, doen hulle dit môre aan iemand anders. Jy red nou ander van dieselfde trauma
Uitstekend, ons moet hulle meer aanvat hulle dink mos hulle kan maak wat hulle wil omrede hulle n uniform aanhet.